Արտյոմկա (քանդակ, Տագանրոգ)

«Արտյոմկա» (), քանդակագործական կոմպոզիցիա ՌԴ Ռոստովի մարզի Տագանրոգ քաղաքում, որը ստեղծել է հայազգի քանդակագործ Դավիթ Բեգալովը ի պատիվ գրող Իվան Վասիլենկոյի գրական հերոսի։

Նկարագրություն 
Գդակով բոկոտն տղայի բրոնզե քանդակը տեղադրված է գրանիտե չմշակված գլաքարի տեսքով պատվանդանի վրա։ Աջ ձեռքում Արտյոմկան սեղմում է զարդատուփ, որը նկարագրված է Իվան Վասիլենկոյի առաջին՝ «Կախարդական արկղիկ» հեքիաթում (1937)։

Ստեղծման պատմություն 
Իվան Վասիլենկոյի գրական հերոսի հուշարձանը բացվել է Տագանրոգում 2010 թվականի մայիսին՝ գրողի տուն-թանգարանի առջև (հասցեն՝ Չեխովի փող., 88)։ Բացումը կայացել է գրողի 115-ամյակի տոնակատարությունների օրերին։ Մանկական արվեստի դպրոցի և Բլոնսկայայի անվան մանկական գեղարվեստի դպրոցի սաները պատրաստվել էին նկարների ցուցահանդես ըստ գրողի ստեղծագործությունների, և լավագույն նկարիչներին վստահվել էր քանդակը բացելու պատիվը։

Վանդալություն 
 2010 թվականի սեպտեմբերի 13-ի գիշերը անհայտ անձինք հուշարձանը պատվանդանով տապալել են գետնին, և կոտրվել է արձանի գլուխը։ Վանդալներն ակնհայտորեն չեն հետապնդել նյութական շահ, քանի որ բրոնզե տղայի կոտրված գլուխը նրանք թողել են շրջված արձանի կողքին։
 2012 թվականի օգոստոսի 27-ի գիշերը Արտյոմկայի քանդակը պոկվել է պատվանդանից։ Անհայտ անձինք փորձել են տանել արձանը, բայց նրանց, ըստ ամենայնի, ինչ-որ բան խանգարել է։ Ոստիկանությունն արձանը հայտնաբերել է տեղադրման վայրից քիչ հեռու։

Ծանոթագրություններ 

Հուշարձաններ այբբենական կարգով
2010 հիմնադրումներ
Տագանրոգի հուշարձաններ
Գրական հերոսների արձաններ
Տագանրոգի տեսարժան վայրեր